Bessie Kotzé is ’n Afrikaanse skrywer wat veral bekendheid verwerf vir haar kinderversies en kinderverhale. Bessie Badenhorst is in die distrik Vredefort gebore, waar haar vader, Henry Badenhorst, skoolhoof was. Sy matrikuleer aan Vredefort Hoërskool en studeer dan verder aan die Universiteit van die Oranje-Vrystaat en die Bloemfontein Onderwyskollege. Hier kwalifiseer sy as onderwyser en gee dan vanaf 1941 vir ’n ruk klas aan die Model Laerskool in Bloemfontein. Vir Die Huisvrou skryf sy vir lank ’n gereelde rubriek onder die titel Hier gesien en daar gehoor, terwyl sy ook aktief deelneem aan amateur drama vir Die Bloemfontein Teatergroep. Sy is aan die einde van 1943 getroud met Wilhelm de V. Kotzé van Bloemfontein. Hulle het twee kinders, ’n seun en ’n dogter. Tydens haar jare van onderwys aan klein kinders vind sy dat daar ’n groot tekort aan toepaslike werke vir Afrikaanse kinders is en sy begin self gediggies en stories skryf om die leemte aan te vul. Van haar kinderverse word opgeneem in onder andere Nuwe Kleinverseboek en Nuwe Kleuterverseboek. Sy skryf ook die kindertoneelstukkie Die stout klein dwergie, wat een van drie toneelstukkies van haar is wat opgeneem word in Die kleinspan op die planke.